1Morena o gopotše Sara bjalo ka ge a boletše, a dira Sara ka mo a boletšego. 2Sara a ima a belegela Aborahama morwa mehleng a šetše a tšofetše, ka lebaka le Modimo a mmoditšego lona. 3Gomme Aborahama, morwa eo wa gagwe e a mmelegetšwego ke Sara, o mo reetše leina la Isaka. 4Aborahama o boloditše Isaka morwa wa gagwe a na le matšatši a seswai, a dira se Modimo a mo laetšego sona. 5Aborahama yena e be e le monna wa nywaga e lekgolo ge a belegelwa Isaka morwa wa gagwe. 6Sara yena a bolela a re: Modimo o ntiretše letshego; bohle ba ba di kwago ba tlo ntshega. 7A buša a re: Ke mang e a ka bego a boditše Aborahama a re: Sara o sa tlo amuša bana? Bjalo a šetše a tšofetše ke gona a belegego ngwana wa lesogana. 8Ngwana eo a gola, a tshwešwa; mme ka lona tšatši le Isaka a tshwešitšwego ka lona, Aborahama o dirile monyanya o mogolo.